
“E agencia di Nacionnan Uni a bin na un forma proactivo y 
constructivo pa yuda nos atende retonan”” 


Representante di United Nations Development 
Program (UNDP), sefior Gerardo Noto ta na Aruba 
pa diferente Proyecto. Diamars 7 di februari, Prome 
Minister Evelyn Wever-Croes hunto cu Minister 
Glenbert Croes y profesionalnan, sefiora Jocelyne 
Croes, señor Ton Royer y señora Ester Arensman 
a reuni cu ne pa elabora riba e plannan cu Aruba 
tin riba e tereno di energia y riba e transicion di 
energia di fuel pa energia mas limpi y tambe kico ta 
e plannan cu Gobierno ta ehecutando pa proteha 
Aruba y prepara Aruba pa cambio climatico pa loke 
ta trata nos infrastructura. UNDP ta yuda paisnan 
manera Aruba riba ambos tereno pa traha nos 
plannan y nos proyectonan y yuda nos yega na 
fondo pa esaki. 


Di parti di energia, Aruba tin un National Energy Policy cu ta e 
maneho y vision di Gobierno di Aruba y di henter Aruba cu ta 
indica unda pa cana pa nos por cumpli cu e tratadonan di Paris 
pa 2050 pero principlamente pa nos stop di uza tanto HFO cu 
ta e fuel cu ta causa asina hopi daño na nos medio ambiente. 


E plannan aki ya ta den ehecucion pero UNDP por yuda nos 
acelera e implementacion di e plan aki y mira unda nos tin 
cu bay enfoca mas. Por ehempel e uzo di HFO na WEB pa 
genera coriente y awa cu ta hopi importante pero tambe nos 
sector di tranpsorte, nos busnan y autonan. Den cuadro aki, a 
papia di autonan electrico cu ta un alternativa y con por yega 
pa tin mas auto electrico na Aruba. 


Di otro banda, hunto cu DOW, a papia tambe di kico ta tur e 
plannan cu ta ehecutando pa mitiga e efectonan di cambio 


; 


climatico. Nos careteranan di asfalt ta den hopi mal condicion, 
esaki parcialmente tin di haber cu no por a inverti debi na e 
pandemia pasobra mester a uza e placa pan salba bida di 
hende pero parcialmente tambe cu awa ta yobiendo mas 
frecuentemente na Aruba cu tin un impacto riba nos careteranan 


“Esaki ta e parti di e cambio climatico cu tin su efecto riba 
nos infrastructura. Hunto cu DOW, nos ta trahando un plan 
integral kico tur nos mester haci pa nos mehora e calidad 
di nos careteranan. Nos ta preparando nos plan y hunto cu 
UNDP nos lo busca financiamento pa esaki pa nos percura pa 
nos careteranan y edificionan, special edificio di Gobierno por 
cu tur e cambio climatico aki cu ta spera nos. 

E tabata un bon reunion y un biaha mas nos a mira cu e 
agencianan aki di Nacionnan Uni a bin na un forma proactivo y 
constructivo pa yuda nos pa atende cu tur e retonan cu nos ta 
atende cu ne”, Prome Minister Evelyn Wever-Croes a expresa. 

PRESENTACION DI PROYECTO 
GAYEWAY 2030 NA AAA 


Diahuebs atardi Minister di Turismo Sr. Dangui Oduber bou 
invitacion di CEO di Aruba Airport Authority sr. Joost Meijs a 
bay na e Project Management Office pa un bishita priva. Aki e 
mandatario por mira e avancenan cu a wordo hasi te cu awo 
na e proyecto di Gateway 2030. E CEO di AAA Joost Meijs a 
compafia Minister Oduber durante e bishita aki conhuntamente 
cu demas lidernan di e proyecto. E bishita tabata den conexion 
cu e update di desaroyonan den e fase 1A di e proyecto di 
expansion di nos aeropuerto. 


Gateway 2030 ta un proyecto di mas di 140 miyon dollar cu lo 
genera entre 200 y 300 cupo di trabou sea directo of indirecto 
cu AAA. E proyecto aki lo crea un spin off economico pa pais 
Aruba y lo trece placa den caha di Gobierno atraves di impuesto. 
Ta un proyecto importante pa e ampliacion y renobacion di 
nos aeropuerto. Minister Oduber a enfatisa cu e proyecto 
aki ta wordo ehecuta pa contratistanan local y mayoria di e 
materialnan di construccion ta wordo cumpra na Aruba mes. 
Segun planificacion e proyecto aki lo mester wordo entrega na 
afia 2024, asina e madatario a trece dilanti. 


E fase 1A ta consisti di e expansion di e check in hall pa 
pasaheronan cu ta biaha pa Merca. E expansion lo zorg pa 
e hall aki bira e main check in pa tur vuelo cu ta sali for di 
Aruba, pues esaki ta inclui esnan pa Merca y tambe e NON 
US departures. Ademas di esaki, e fase aki tambe ta inclui e 
instalacion di e systema cu ta handle cu maleta. E siguiente 
pasonan den e proyecto aki ta den proceso di evaluacion y ta 
inclui diferente lugar caminda por sinta y come y tambe mas 
facilidadnan den e parti di arrivals y departures na airport di 
Aruba. 


Minister Oduber a duna di conoce tambe cu inicialmente e 
proyecto di Gateway 2030 tabata tin un inversion di 250 miyon 
dollar. Esaki naturalmente tabata prome cu e pandemia, e 
pandemia a cambia henter a panorama di e proyecto y awor e 
tin un iversion di 143 miyon dollar. Minister a splica cu mester 
a reprograma henter e proyecto y asina pone e proyecto 


` Gateway 2030 


complehidad cune mirando cu e ta na un aeropuerto cu mester 
keda operacional na tur momento, e mandatario ta expresa. 


Minister Dangui Oduber den nomber di Gobierno di Aruba a 
manda palabranan di gradicimento na tur stakeholder's pa nan 
trabou, compromiso y cooperacion pa cu e proyecto. Na final 
e mandatario a manda un danki special na tur e contratistanan 
y tambe na cada un di e trahadornan cu ta haci proyecto 
Gateway 2030 posibel. Aruba ta progresando y manera nos a 
bisa den campaña, nos pais lo prospera bek. Esaki ta e aña di 
union y positivismo. 

Recientemente, Minister di Enseñansa, Cultura y Ciencia 
di Hulanda, Robbert Dijkgraaf tabata na Aruba. Durante su 
estadia Minister Dijkgraaf tabatin diferente reunion y a bishita 
diferente scol e.o. Universidad di Aruba. Minister Endy Croes y 
miembro di Colegio di Supervision di Universidad di Aruba, Sr. 
Angelo Brete a yama Minister Dijkgraaf bonbini na Universidad 
di Aruba. 


OPORTUNIDAD PA NOS STUDIANTENAN 


Despues, Prof. dr. Viola Heutger a duna e dignatario un tour di 
e scol. Den ora di atardi a sigui cu presentacion den e aula di 
Universidad di Aruba, unda cu e decanonan a presenta e status 
di nan facultad-, inscripcion-, exito- y retonan. Concluyendo 
Minister Endy Croes a expresa cu e tabata un atardi ameno 
y cu nos lo sigui traha hunto pa asina mehora y brinda mas 
oportunidad na nos studianten. 

Minister di Labor, Energia y Integracion Glenbert Croes 
conhuntamente cu Minister Plenipotenciario Ady Thijsen, 
Director di Utilities Toon Rojer, Director di RAA Renny Arends, 
Director di WEB Alfredo Koolman y Director Di Elmar Anthony 
Yrausquin, actualmente ta na Hulanda pa atende diferente 
reunionnan den cuadro di oportunidadnan pa desaroyo di 
hydrogeno pa Aruba 


Despues cu a finalisa e prome dia di sesion, Minister Croes a 
elabora riba e reunion cu a tuma luga cu sr. Patrick Cnubben 
kende ta “Director of Hydrogen Strategy na New Energy 
Coalition”. E delegacion di Aruba a ricibi un presentacion di e 
Hydrogen Valley cual tabata impresionante pa mira con avansa 
e mundo di hydrogeno ta na Groningen, Hulanda. A traves di e 
reunionnan a haya un bista di con Hulanda ta desaroyando su 
industria, e inversionanan cu e ta rekeri y e gran oportunidad 
cu e ta representa pa Aruba. 

Minister Croes a splica cu “Nos kier habri e refineria a base 
di energia limpi pa e ta uno duradero y sostenibel y cu lo por 
adapta na tur cambio cu lo por bin den futuro pa asina e no 
cera mas.” Pues kier mara e reactivacion di refineria na un 
plan di termino largo cual lo tin un rol grandi den e transicion 
energetico y implementacion di e Plan Nacional di Energia |, 
di Aruba. Un plan cu lo sigui crea cupo di tabou, entrada pa | H2 HYDROGEN ECOSISTEMA, 
comercio, impacto positivo pa nos economia, mas industria pa \ 

nos pais y mas entrada pa gobierno. 


E reunionnan lo continua, proximamente lo reunion cu e sector 
di waf y asina sigui cu diferente preparacion den cuadro di 
e cooperacion cu gobiero di Hulanda, cu e meta pa crea 
prosperidad pa Aruba y cu e vision pa e proyecto hidrogeno 
bira realidad. Minister Croes como Minister di Energia a termina 
bisando cu e ta sumamente contento cu e por contribui na e 
desaroyo positivo aki pa henter pueblo di Aruba. 


Ora un ciudadano ta carga su responsabilidad, e por bira un 
heroe. Pero si e no carga su responsabilidad, e no por bira un 
heroe. Cada un ciudadano tin un responsabilidad di carga 
pa hiba nos famia y nos pais padilanti. Algun tin un 
responsabilidad mas grandi cu otro. Pero echo ta cu nos tur 
mester carga nos responsabilidad. Ban sigui carga nos 
responsabilidad pa un Aruba integro. Nos no por pas'e pa 
nos futuro generacion. Ban hunto, den union, y cu 
positivismo, nos carga nos responsabilidad. 


